น้ำมันดิบปิดลบ นักลงทุนวิตกอุปทานล้นตลาด
สัญญาน้ำมันดิบเวสต์เท็กซัส (WTI) ตลาดนิวยอร์กปิดลดลงเมื่อคืนนี้ (20 พ.ย.) เนื่องจากมีการคาดการณ์ว่าอุปทานน้ำมันจะพุ่งสูงเกินกว่าอุปสงค์
21 พ.ย. 2558

สำนักข่าวอินโฟเควสท์รายงานว่า สัญญาน้ำมันดิบ WTI ส่งมอบเดือนธ.ค.ลดลง 15 เซนต์ หรือ 0.37% ปิด (20 พ.ย.) ที่ 40.39 ดอลลาร์/บาร์เรล ส่วนสัญญาน้ำมันดิบเบรนท์ส่งมอบเดือนม.ค.เพิ่มขึ้น 48 เซนต์ หรือ 1.09% ปิดที่ 44.66 ดอลลาร์/บาร์เรล
สำนักงานสารสนเทศด้านการพลังงานของรัฐบาลสหรัฐ (EIA) รายงานเมื่อวันพุธว่า สต็อกน้ำมันดิบของสหรัฐในรอบสัปดาห์ที่สิ้นสุดวันที่ 13 พ.ย. เพิ่มขึ้น 252,000 บาร์เรล สู่ระดับ 487.3 ล้านบาร์เรล ซึ่งมากกว่าปีที่แล้วอยู่ 106.2 ล้านบาร์เรล และเป็นการปรับเพิ่มขึ้นเป็นสัปดาห์ที่ 8 ติดต่อกัน
ขณะที่สต็อกน้ำมันดิบที่เมืองคุชชิ่ง รัฐโอกลาโฮมา ซึ่งเป็นจุดส่งมอบน้ำมัน เพิ่มขึ้น 1.5 ล้านบาร์เรล สู่ระดับ 56.9 ล้านบาร์เรล ด้านบริษัท เบเกอร์ ฮิวจ์ รายงานเมื่อวันศุกร์ว่า แท่นขุดเจาะน้ำมันในสหรัฐลดลง 10 แท่น เหลือ 564 แท่นในสัปดาห์นี้ แต่ข้อมูลดังกล่าวไม่สามารถหนุนราคาน้ำมันได้